Per Ørum Jørgensen (KF), 2008-05-14:
Jeg mener, at rapporten udgør et godt og konstruktivt grundlag for at drøfte sundhedstilstanden i den danske miljøpolitik.
Jeg hæfter mig særligt ved, at rapporten på mange områder anerkender den danske miljøindsats, men samtidig også skitserer en række udfordringer udfordringer, der flugter ganske godt med de indsatspunkter, vi fra konservativ side anerkender at der skal ydes en særlig indsats på.
Det gælder bl.a. områder som skatte- og afgiftspolitikken, transportsektoren samt natur og biodiversitet.
Vi gik til valg på, at miljømilliarden skulle videreføres, og at miljøet skulle have et yderligere løft ved at bruge flere af landdistriktsmidlerne til grønt miljø.
Det var De Konservatives miljøkrav, som nu indgår i regeringsgrundlaget.
Vi ønsker at føre en særdeles aktiv naturpolitik, og et af de store indsatsområder bliver at skabe mere bynær skov, mere natur og flere sammenhængende naturområder.
Derfor vil jeg også gerne anerkende ministerens positive tilgang til, at vi får lavet en samlet naturplan for Danmark.
Og jeg vil gerne kvittere for, at ministeren er klar til at gå den vej, og det gerne - meget gerne - i dialog med bl.a. de grønne organisationer, for der kan jeg da virkelig se, at der ligger et perspektiv.
Danmark skal udvikle sig i en endnu grønnere retning, hvor vi passer godt på vores vandmiljø og naturområder, og hvor vi forbedrer beskyttelsen år for år.
Arealer med skov, åbne naturarealer, enge og lavvandede søer skal udvides årligt, så vi beskytter naturen og forbedrer levevilkårene for de danske dyrearter.
Og vi skal sikre en beskyttelse af vandmiljøet, så der på både kort og lang sigt er adgang til rent drikkevand, til friluftsoplevelser ved og på vandet og til gode bademuligheder ved kyster og søer.
De danske naturområder skal hænge bedre sammen.
Det skal bl.a. opnås gennem flere korridorer mellem forskellige naturområder.
Det skaber bedre betingelser for flora og fauna og er dermed til gavn for biodiversiteten.
Samtidig ved vi, at det trækker flere mennesker ud i naturen, når natur og skov ligger tæt på, hvor mennesker bor, og når det er let at komme dertil.
Derfor vil vi også skabe mere bynær natur, herunder mere skov i tilknytning til vores byer; det giver flere rekreative muligheder.
Som med den gamle miljømilliard vil vi under den nye også afsætte penge til flere partnerskaber, hvor lokale kræfter, organisationer og andre kan samarbejde med statslige myndigheder om konkrete tiltag, aktiviteter og formidling.
Fra 2009 bruger vi 75 pct. af landdistriktsmidlerne bl.a. til at opfylde EU's krav til renere vand: EU's vandrammedirektiv, og til bedre naturområder: habitatsdirektivet.
Midlerne skal bl.a. også gå til at udtage landbrugsarealer til at plante mere skov på.
Samtidig har vi afsat 255 mio. kr. i perioden 2007-2009 til fremme af miljøteknologier, som vil nedbringe lugtgener fra landbruget og andre af landbrugets negative miljøpåvirkninger.
Rapporten viser, at netop landbruget har en klar negativ indvirkning på natur og biodiversitet.
Og jeg vil gerne sige det meget klart i dag: Hvis ikke landbruget leverer varen i forhold til nedbringelse af pesticider, i forhold til etablering af randzoner ved søer og vandløb, så må vi meget nøje overveje, om vi i fremtiden kan indgå frivillige aftaler med erhvervet.
Landbruget har udtrykt ønske om en øget kornproduktion i Danmark.
Det lyder sympatisk nok, men det bliver ikke en realitet, så længe der ikke bliver leveret på de indgåede aftaler.
Det bliver først en realitet, når landbruget har dokumenteret, at en øget kornproduktion ikke øger miljøbelastningen, og når vi får klarhed over, om det er samfundsøkonomisk ansvarligt at øge kornproduktionen.
Regeringen imødekommer på en lang række felter de anbefalinger, som OECD kommer med i form af en vifte af forskellige initiativer.
Vi Konservative ønsker et renere og grønnere Danmark og er klar til at sætte handling bag ordene - også i de kommende år.